300 comensals solidaris en el Sopar Anual contra el Càncer de Burjassot
2025-07-24

Un any més, la Sala Polivalent del Centre Cultural Tívoli penjà el cartell d’entrades esgotades, la nit del passat divendres, en el marc de la celebració del Sopar Benèfic Anual contra el Càncer. La Junta Local contra el càncer (JLCB), incansable en la seua labor al llarg de cadascun dels mesos que compon l’any, es bolca cada any amb l’organització d’aquesta vetlada en la qual, units pel desig de lluitar contra el càncer, s’uneixen nombrosos representants de la societat civil del municipi.

300 comensals van esgotar l’aforament de la sala des de 48 hores abans de l’esdeveniment solidari per a gaudir d’un sopar servit amb elegància i cura per un conegut restaurant de Burjassot. La gran majoria de la Corporació Municipal, encapçalada per l’alcalde, Rafa García, va acudir a la cita solidària, a més de representants de clavaries, falles i nombroses associacions locals. Des de l’Associació Espanyola contra el Càncer (AECC), va acudir el sotsdirector, Javier Llombart, qui va acompanyar a la Presidenta de la JLCB, Lola Angresola. El comerç local i diferents empreses col·laboradores van tornar a bolcar-se amb aquesta cita anual solidària cedint un total de 350 articles de regal, entre tractaments de bellesa, pernils, sopars en restaurants, estades en hotels i altres, que es van sortejar al llarg de la vetlada. Per descomptat, tot l’import recaptat amb la venda dels números per a la rifa, un total de 600 euros, anirà destinat a la mateixa causa de sempre: la lluita contra el càncer.

La participació i col·laboració de la ciutadania de Burjassot amb totes les cites solidàries contra el càncer, celebrades al llarg de 2015, es va traduir, tal com es va recalcar en el sopar, que el municipi aconseguira l’esment especial de la província i és que la Junta Local contra el càncer va ser la que més va recaptar de tots els municipis de l’Horta Nord. L’Ajuntament de Burjassot, en paraules de l’alcalde, va tornar a reafirmar el seu compromís amb aquesta causa, amb la seua donació de 1.000 euros. Especial esment va rebre també la iniciativa “Ponte guapa”, impulsada pel Grup Alcocer, que l’any passat va lliurar a l’AECC més de 2.600 euros i, com ja és tradició, la comissió de la Falla Nàquera Lauri Volpi va lliurar a la JLCB, el xec del VII Mercat Medieval Solidari, amb una xifra que supera els 5.000 euros.

Però el compromís amb aquesta lluita no va acabar en la matinada del passat divendres. Diumenge que ve 4 de desembre, Burjassot celebra la I Carrera i Marxa Solidària, dins del II Circuit Provincial AECC València contra el Càncer. Tota la informació sobre la carrera i les modalitats d’inscripció pot consultar-se en runcancer.com.